Komisijos Sprendimas
2001 m. vasario 19 d.
nustatantis sąlygas dėl išimčių sunkiųjų metalų koncentracijos stiklo pakuotėse lygiams, nustatytiems Direktyvoje 94/62/EB dėl pakuočių ir pakuočių atliekų
(pranešta dokumentu Nr. C(2001) 398)
(tekstas svarbus EEE)
(2001/171/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. gruodžio 20 d. Europos Parlamento ir Tarybos direktyvą 94/62/EB dėl pakuočių ir pakuočių atliekų [1], ypač į jos 11 straipsnio 3 dalį,
kadangi:
(1) Direktyvos 94/62/EB 11 straipsnis numato laipsnišką sunkiųjų metalų koncentracijos pakuotėse mažinimą.
(2) Pirmųjų kelerių metų patirtis taikant 11 straipsnį parodė, kad stiklo sektoriuje yra specifinė problema, nes perdirbtas stiklas būna užterštas stiklo medžiaga, kurioje yra daug švino.
(3) Pradėjus taikyti 100 ppm lygį, įsigaliosiantį 2001 m. birželio 30 d., gali sumažėti perdirbto stiklo naudojimas siekiant laikytis 11 straipsnio. Ekologiniu požiūriu tai nepageidautina.
(4) Išimtis numatyta stiklo pakuotėms atsižvelgiant į stiklo ypatybes išskirti sunkiuosius metalus ir į tai, kaip svarbu toliau skatinti stiklo perdirbimą.
(5) Išimtis daroma ryšium su 100 ppm riba.
(6) Kompetentingų institucijų prašymu turėtų būti joms pateikti matavimų gamybos vietoje rezultatai ir informacija apie taikomus matavimo metodus.
(7) Išimtis turėtų baigtis 2006 m. birželio 30 d., jei šis terminas nebus pratęstas Direktyvos 94/62/EB 21 straipsnyje nustatyta tvarka.
(8) Šiame sprendime numatytos priemonės atitinka Komiteto, įsteigto pagal Europos Parlamento ir Tarybos direktyvos 94/62/EB 21 straipsnį, nuomonę,
PRIĖMĖ ŠĮ SPRENDIMĄ:
1 straipsnis
Šis sprendimas taikomas stiklo pakuotėms, kurioms taikoma Direktyva 94/62/EB, o jo tikslas - nustatyti sąlygas, kuriomis neturi būti taikomi koncentracijos lygiai, nustatyti Direktyvos 94/62/EB 11 straipsnyje.
2 straipsnis
Šiame sprendime:
- taikomi apibrėžimai, pateikti Direktyvos 94/62/EB 3 straipsnyje,
- "sąmoningai panaudota" - "sąmoningai panaudota pakuotės ar pakuotės sudedamosios dalies formulėje, kai pageidautina, kad medžiagos būtų ir galutinėje pakuotėje ar pakuotės sudedamojoje dalyje tam tikram požymiui, išvaizdai ar kokybei užtikrinti"; perdirbtų medžiagų kaip naujų pakuotės žaliavų panaudojimas, kai tam tikra perdirbtų medžiagų dalis gali turėti reguliuojamųjų metalų, nelaikomas sąmoningu naudojimu.
3 straipsnis
Po 2001 m. birželio 30 d. stiklo pakuotės gali viršyti 100 ppm pagal svorį ribą, nustatytą Direktyvos 94/62/EB 11 straipsnyje, kai laikomasi visų šio sprendimo 4 ir 5 straipsniuose nurodytų sąlygų.
4 straipsnis
Gamybos procese neturi būti sąmoningai naudojama švino, kadmio, gyvsidabrio ir šešiavalenčio chromo.
Pakuotės medžiagoje esančios koncentracijos riba gali būti viršyta tik tuo atveju, kai pridedama perdirbtų medžiagų.
5 straipsnis
Kai kiekvienos atskiros stiklo krosnies, būdingos įprastai ir normaliai gamybai, gaminių kontroliniai matavimai per bet kuriuos dvylika mėnesių iš eilės rodo, kad vidutinis sunkiųjų metalų koncentracijos lygis viršija 200 ppm ribą, gamintojas arba jo įgaliotas atstovas pateikia pranešimą kompetentingoms institucijoms valstybėse narėse. Tokiame pranešime nurodoma bent ši informacija:
- matavimo vertė,
- taikytų matavimo metodų aprašymas,
- numanomi sunkiųjų metalų koncentracijos lygio šaltiniai,
- priemonių, kurių buvo imtasi sunkiųjų metalų koncentracijos lygiui sumažinti, išsamus aprašymas.
Kai nei gamintojas, nei jo įgaliotasis atstovas nėra įsikūrę Europos Sąjungoje, pateikti pranešimą kompetentingoms institucijoms privalo asmuo, kuris gaminį išleidžia į Bendrijos rinką.
Kompetentingų institucijų prašymu gamybos vietoje taikyti matavimų rezultatai ir matavimo metodai turi būti joms pateikti bet kuriuo metu.
6 straipsnis
Šis sprendimas nustoja galiojęs 2006 m. birželio 30 d., jei jis nepratęsiamas Direktyvos 94/62/EB 21 straipsnyje nustatyta tvarka, remiantis pranešimais pagal šio sprendimo 5 straipsnį ir Direktyvos 94/62/EB 17 straipsnį.
7 straipsnis
Šis sprendimas skirtas valstybėms narėms.
Priimta Briuselyje, 2001 m. vasario 19 d.